РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/202-21

24. мај 2021. године

Б е о г р а д

ЗАПИСНИК

30. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 24. МАЈА 2021. ГОДИНЕ

Седница је почела у 11,10 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Оливера Пешић, Соња Влаховић, Горан Ковачевић, Бобан Бирманчевић, Братимир Васиљевић, Ана Чарапић, Золтан Пек, Војислав Вујић и Милорад Мијатовић.

Седници су присуствовали и: Адријана Пуповац (заменик члана Одбора Душка Тарбука), Михаило Јокић (заменик члана Одбора Владимира Маринковића) и Угљеша Марковић (заменик члана Одбора Душана Бајатовића).

Седници није присуствовала Љиљана Кузмановић Вујаковић, члан Одбора, нити њенa заменица.

Седници је присуствовао и народни посланик Зоран Томић.

Седници су присуствовали:

- Славица Савичић, државна секретарка у Министарству финансија и Драган Демировић, помоћник министра финансија;

- представници Комисије за контролу државне помоћи Владимир Антонијевић, председник и Љиљана Благојевић, заменик председника;

-представници Републичке комисије за заштиту права у поступцима јавних набавки Хана Хукић, председник и Весна Гојковић Милин, заменик председника;

- представници Канцеларије за јавне набавке Сандра Дамчевић, директор, и Ивана Ђенић, заменик директора;

 -представници Комисије за хартије од вредности Марко Јанковић, председник и Биљана Аговска, руководилац Службе за финансијско пословање.

С обзиром на то да је након објављивања сазива за ову седницу у скупштинску процедуру дошао предлог Владе да се Предлог закона о измени Закона о акцизама разматра по хитном поступку, Александра Томић, председник Одбора је предложила, а одбор једногласно (16 гласова „за“) усвојио да се у дневни ред као прва тачка, уврсти: Разматрање Предлога закона о измени Закона о акцизама, у начелу, као и да се у дневни ред данашње седнице, као трећа тачка, уврсти: Давање сагласности на прву измену Финансијског плана Комисије за контролу државне помоћи за 2021.годину, коју је Комисија за контролу државне помоћи доставила након објављивања сазива за ову седницу.

На предлог председника, Одбор је једногласно (16 гласова „за“) утврдио следећи

Д н е в н и р е д:

1. Разматрање Предлога закона о измени Закона о акцизама, који је поднела Влада, у начелу.
2. Разматрање Извештаја о раду Комисије за контролу државне помоћи за 2020. годину (број 02-393/21 од 9. марта 2021. године);
3. Давање сагласности на прву измену Финансијског плана Комисије за контролу државне помоћи за 2021.годину, коју је доставила Комисија за контролу државне помоћи;
4. Разматрање Извештаја о раду Републичке комисије за заштиту права у поступцима јавних набавки у периоду од 01.01.2020. до 31.12.2020. године (број 02-528/21 од 30. марта 2021. године);
5. Разматрање Извештаја о спроведеном мониторингу за 2020. годину Канцеларије за јавне набавке (број 02-564/21 од 31. марта 2021. године);
6. Разматрање Годишњег извештаја Комисије за хартије од вредности за 2020. годину (број 02/769/21 од 29. априла 2021. године).

На предлог председника, Одбор је једногласно (16 гласова „за“) усвојио предлог да се обједини расправа о тачкама 2. и 3, с тим да се о свакој тачки одбор изјашњава појединачно, у систему е-парламента.

Одбор је једногласно (16 гласова „за“) усвојио записнике са 28. и 29. седнице Одбора.

**ПРВА ТАЧКА ДНЕВНОГ РЕДА: Разматрање Предлога закона о измени Закона о акцизама, који је поднела Влада, у начелу**

Славица Савичић је истакла да су разлози за доношење овог закона, даље постепено усаглашавање акцизе на јака алкохолна пића са стандардима Европске уније, што доводи до стварања услова за отварање Поглавља 16 у преговорима за приступање ЕУ. Уводи се јединствена акциза на јака алкохолна пића, уместо досадашње три акцизне категорије, у зависности од врсте пића. Овим предлогом уводи се јединствена акциза од 46250 РСД, на основицу од један хектолитар чистог алкохола. Овим решењем се губи разлика у акцизама у односу на различита пића, јер се акциза плаћа у односу на количину алкохола.

 У дискусији су учествовали и: Александра Томић, Михаило Јокић и Горан Ковачевић.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава средстава је једногласно (16 гласова „за“), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о измени Закона о акцизама, у начелу.

За известиоца Одбора на седници Народне скупштине одређена је др Александра Томић, председник Одбора.

**ДРУГА И ТРЕЋА ТАЧКА ДНЕВНОГ РЕДА: Разматрање Извештаја о раду Комисије за контролу државне помоћи за 2020. годину; Давање сагласности на прву измену Финансијског плана Комисије за контролу државне помоћи за 2021. годину, коју је доставила Комисија за контролу државне помоћи**

Александра Томић је подсетила да је чланом 9. став 3. Закона о контроли државне помоћи утврђено да Комисија за контролу државне помоћи подноси извештај о раду Народној скупштини Републике Србије до марта текуће године за претходну годину.

Сагласно наведеним одредбама закона, Комисија за контролу државне помоћи је 9. марта 2021. године поднела Народној скупштини Извештај о раду Комисије за контролу државне помоћи за 2020. годину.

Чланом 19. ст. 1. и 2. Закона о контроли државне помоћи прописано је да се средства за рад Комисије за контролу државне помоћи обезбеђују у буџету Републике Србије у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност.

У складу са законом, председник Комисије обавестио је Одбор да је Савет Комисије за контролу државне помоћи донео Одлуку о првој измени Финансијског плана за 2021. годину, дана 14. маја 2021. године и исту доставио Народној скупштини 18.маја 2021. године.

Владимир Антонијевић је подсетио да Комисија за контролу државне помоћи постоји још од 2006. године, прво као радно тело Владе, али да је тек 2019. године Законом о контроли државне помоћи добила привредни субјективитет. У претходној 2020-тој години, финансијским планом Комисије предвиђено је нешто мање од 97 милиона динара, што је каснијим ребалансом Буџета смањено. На 43 седнице Комисије донета су 53 акта. У Годишњем извештај Европске комисије о напретку је позитивно оцењена област контроле државне помоћи и то се односи на Поглавље 8. Добијене су и препоруке за рад на подзаконским актима.

 У дискусији су учествовали и: Горан Ковачевић, Михаило Јокић и Верољуб Арсић.

**ГЛАСАЊЕ**

**Друга тачка:**

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је једногласно (15 гласова „за“), одлучио да поднесe

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Комисије за контролу државне помоћи за 2020. годину, који је поднет Народној скупштини на основу члана 9. став 3. Закона о контроли државне помоћи.

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За представника Одбора на седници Народне скупштине одређена је др Александра Томић, председник Одбора.

Као и:

 ПРЕДЛОГ

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ КОМИСИЈЕ ЗА КОНТРОЛУ ДРЖАВНЕ ПОМОЋИ ЗА 2020. ГОДИНУ

1. Прихвата се Извештај о раду Комисије за контролу државне помоћи за 2020. годину.

2. Овај закључак објавити у „Службеном гласнику Републике Србије“.

**Трећа тачка:**

На основу члана 19. став 2. Закона о контроли државне помоћи („Службени гласник РС“, бр.73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 30. седници одржаној 24. маја 2021. године, је једногласно (15 гласова „за“) донео

 **О Д Л У К У**

**о давању сагласности на прву измену Финансијског плана Комисије за контролу државне помоћи за 2021. годину**

 ДАЈЕ СЕ САГЛАСНОСТ на прву измену Финансијског плана Комисије за контролу државне помоћи за 2021. годину.

**ЧЕТВРТА ТАЧКА ДНЕВНОГ РЕДА: Разматрање Извештаја о раду Републичке комисије за заштиту права у поступцима јавних набавки у периоду од 01.01.2020. до 31.12.2020. године**

 Александра Томић је подсетила да је чланом 203. ст. 1. и 2. Закона о јавним набавкама утврђено да Републичка комисија за заштиту права у поступцима јавних набавки за свој рад одговара Народној скупштини којој доставља годишњи извештај о свом раду, са свим прописаним деловима које овај извештај обавезно мора да садржи.

Сагласно наведеним одредбама Закона о јавним набавкама, Републичка комисија за заштиту права у поступцима јавних набавки 30. марта 2021. године, поднела је Народној скупштини Извештај о раду Републичке комисије за заштиту права у поступцима јавних набавки у периоду од 1. јануара 2020. до 31. децембра 2020. године.

Хана Хукић је детаљно представила извештај о раду Републичке комисије за заштиту права у поступцима јавних набавки у периоду од 01.01.2020. до 31.12.2020. године и истакла да је ово први пут да Комисија подноси извештај у складу са новим законом о јавним набавкама, који је ступио на снагу 1. јула прошле године.

 У дискусији су учествовали и: Александра Томић, Горан Ковачевић и Војислав Вујић.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је једногласно (15 гласова „за“) одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава, сходно члану 203. став 2. Закона о јавним набавкама, размотрио је Извештај о раду Републичке комисије за заштиту права у поступцима јавних набавки у периоду од 1. јануара 2020. до 31. децембра 2020. године.

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За представника Одбора на седници Народне скупштине одређена је др Александра Томић, председник Одбора.

Као и:

 П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ РЕПУБЛИЧКЕ КОМИСИЈЕ ЗА ЗАШТИТУ ПРАВА У ПОСТУПЦИМА ЈАВНИХ НАБАВКИ У ПЕРИОДУ ОД 1. ЈАНУАРА 2020. ДО 31. ДЕЦЕМБРА 2020. ГОДИНЕ

1. Прихвата се Извештај о раду Републичке комисије за заштиту права у поступцима јавних набавки у периоду од 1. јануара 2020. до 31. децембра 2020. године.

 2. Овај закључак објавити у „Службеном гласнику Републике Србије“.

**ПЕТА ТАЧКА ДНЕВНОГ РЕДА: Разматрање Извештаја о спроведеном мониторингу за 2020. годину Канцеларије за јавне набавке**

Александра Томић је подсетила да је чланом 180. став 1. Закона о јавним набавкама  прописано да Канцеларија за јавне набавке спроводи мониторинг над применом прописа о јавним набавкама, у циљу спречавања, откривања и отклањања неправилности које могу да настану или су настале у примени овог закона.

Ставом 6. наведеног члана прописано је да Канцеларија за јавне набавке припрема годишњи извештај о спроведеном мониторингу, који доставља Влади и Народној скупштини најкасније до 31. марта текуће године за претходну годину.

Сагласно наведеним одредбама закона, Канцеларија за јавне набавке је 31. марта 2021. године поднела  Народној скупштини Извештај о спроведеном мониторингу Канцеларије за јавне набавке за 2020. годину.

Сандра Дамчевић је представила Извештај о спроведеном мониторингу за 2020. годину Канцеларије за јавне набавке.

 У дискусији су учествовали и: Александра Томић, Михаило Јокић и Горан Ковачевић.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава  је једногласно (14 гласова „за“) одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о спроведеном мониторингу Канцеларије за јавне набавке за 2020. годину, који је поднет Народној скупштини на основу члана 180. став 6. Закона о јавним набавкама.

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За представника Одбора  на седници Народне скупштине одређена је др Александра Томић, председник Одбора.

Као и:

      П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О СПРОВЕДЕНОМ МОНИТОРИНГУ КАНЦЕЛАРИЈЕ ЗА ЈАВНЕ НАБАВКЕ ЗА 2020. ГОДИНУ

1. Прихвата се Извештај о спроведеном мониторингу Канцеларије за јавне набавке за 2020. годину.

2.  Овај закључак објавити у „Службеном гласнику Републике Србије“.

**ШЕСТА ТАЧКА ДНЕВНОГ РЕДА:** Разматрање Годишњег извештаја Комисије за хартије од вредности за 2020. годину

Александра Томић је подсетила да је чланом 260. став 1. Закона о тржишту капитала утврђено да Комисија за хартије од вредности подноси годишњи извештај Народној скупштини Републике Србије у року од четири месеца од завршетка пословне године. Овим чланом прописани су и обавезни, саставни документи годишњег извештаја.

Сагласно наведеним одредбама закона, Комисија за хартије од вредности је 29. априла 2021. године поднела Народној скупштини Годишњи извештај Комисије за хартије од вредности за 2020. годину.

 Марко Јанковић је истакао да је велики изазов био одржати стабилност тржишта капитала у претходној години, због пандемије. То је постигнуто, највише у сарадњи са Народном банком Србије. Пандемија је омела неке развојне активности и неке нове инструменте на тржишту, који су требали да буду примењени. Укупан приход Комисије је износио 82,7 милиона динара, што је раст од 10,8% у односу на 2019. годину, али и 30% мање од очекиваног. Расходи су 23% већи у односу на 2019. годину. Сектор за хартије од вредности доминира у укупним приходима. Комисија, заједно са Народном банком Србије, тренутно ради на изради подзаконских аката везаних за Закон о дигиталној имовини.

 У дискусији су учествовали и: Александра Томић, Војислав Вујић и Верољуб Арсић.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је једногласно (13 гласова „за“) одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Годишњи извештај Комисије за хартије од вредности за 2020. годину, који је поднет Народној скупштини на основу члана 260. став 1. Закона о тржишту капитала.

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За представника Одбора на седници Народне скупштине одређена је др Александра Томић, председник Одбора.

Као и:

 П Р Е Д Л О Г

ЗАКЉУЧАК

ПОВОДОМ РАЗМАТРАЊА ГОДИШЊЕГ ИЗВЕШТАЈА КОМИСИЈЕ ЗА ХАРТИЈЕ ОД ВРЕДНОСТИ ЗА 2020. ГОДИНУ

1. Прихвата се Годишњи извештај Комисије за хартије од вредности за 2020. годину.
2. Овај закључак објавити у „Службеном гласнику Републике Србије“.

 Седница је завршена у 13,10 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић